Za une setemane indaûr al è tacât il Laboratori di Autonomie, inmaneât de bande di un grup di sindics cu la poie di associazions, dai media indipendents furlans plui impuartants e di un progjet di ricercje de Universitât dal Friûl.
Usgnot a Flaiban, a 8 e mieze sot sere li dal Centri sociâl, al è il secont apontament di chest program di incuintris.
Di cheste iniziative e ancje di chel che al ven clamât referendum pe indipendence dal Friûl al fevele il nestri articul publicât sul Quotidiano di vuê.
Lu metìn sù daurman ancje tal nestri blog.
IL REFERENDUM E IL LABORATORI. DÔS MANIERIS DIFERENTIS DI RESONÂ SUL FRIÛL DI VUÊ E DI DOMAN
Indipendentisim virtuâl o autoguvier concret?
E mancje sù par jù une setemane ae fin dal mês di Otubar e duncje ae conclusion di chê iniziative inviade in internet, che si à presentade tant che referendum pe indipendence dal Friûl. Cun dut che lu vin za frontât ancje dentri dal nestri blog, al merete tornât su chest argoment par vie che, dopo di un ciert scjas sul imprin, chel che no si capìs ben se al è un plebissît, un referendum o dome un scandai di opinion, al è disparît dai media tradizionâi di chenti e in particolâr de stampe.
Al passe il timp, ma a restin dutis lis contadizions e lis ambiguitâts di chê iniziative, sei sul plan des proceduris dal vôt virtuâl sei in cont dai siei contignûts. In chest sens o vin pôre che la robe e sedi plui cuintri dal Friûl che a pro. Si pues calcolâle o tant che la enesime manifestazion dal nivel unevore alt de alienazion culturâl, identitarie e politiche di tancj di lôr in Friûl o ben tant che la ultime azion di mistificazion, di confusion e di «distrazione di massa» metude adun propit par menâ ator il Friûl e la sô int in cont di cuistions tant che chês dal autoguvier, dai dirits e des prospetivis di fâ sù un avignî diferent, juste tal moment che chestis stessis a cjapin sù une rilevance e une impuartance grandononis.
La propueste programatiche fate indenant di chescj indipendentiscj nus somee une vore «dipendente», «dipendentiste» e duncje une vore lontane dal Friûl e des sôs dibisugnis.
Cun dut achel a son ancje elements positîfs.
Cheste iniziative e partìs dal Friûl ocidentâl e cun dut des contradizions za ricuardadis e ven fate indenant in non dal Friûl e nol è mâl nancje il riferiment, cence tabùs, ae «indipendence», ancje se al è grant il pericul di lâ a fruiâ daurman cheste peraule clâf che inaltrò, de Scozie ae Catalogne, e ven doprade cun fuarce e cun sintiment.
In cualsisedi maniere che al finissi, chest referendum si pues calcolâlu tant che une gnove dimostrazion de dibisugne di sierâ cuntun ciert autonomisim autoreferenziâl e lâ plui insot des cuistions par fâ pardabon alc di concret.
Si môf in cheste direzion il Laboratori di Autonomie, inmaneât di un grup di sindics cu la poie di associazions, dai media indipendents furlans plui impuartants e di un progjet di ricercje de Universitât dal Friûl.
Al è un program di incuintris che in maniere operative, propit a tacâ des esperiencis des comunitâts locâls, des dibisugnis concretis e dai problemis dal dì di vuê, al fâs indenant une idee di disvilup sociâl, economic e civic che al partìs dal teritori, de sô int, des lôr risorsis e dai lôr dirits. Il dut al è tacât la setemane stade a Cjarlins e al va indenant par passe un mês. Il secont apontament al è usgnot a Flaiban, a 8 e mieze, li dal Centri sociâl.
Che e sedi rivade la ore di inviâ un vêr percors di autoguvier?
Par savênt di plui: https://www.facebook.com/pages/Laboratori-di-Autonomie/1509633949277094.
EURO FURLAN
eurofurlan@gmail.com
23/10/2014
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk